《杂诗四首》
唐代·张说

抱薰心常焦，举旆心常摇。天长地自久，欢乐能几朝。

君看西陵树，歌舞为谁娇。

山闲苦积雨，木落悲时遽。赏心凡几人，良辰在何处。

触石满堂侈，洒我终夕虑。客鸟怀主人，衔花未能去。

剖珠贵分明，琢玉思坚贞。要君意如此，终始莫相轻。

问子青霞意，何事留朱轩。自言心远俗，未始迹辞喧。

过蒙良时幸，侧息吏途烦。簪缨非宿好，文史弃前言。

夕卧北窗下，梦归南山园。白云惭幽谷，清风愧泉源。

十年兹赏废，佳期今复存。挂冠谢朝侣，星驾别君门。

默念群疑起，玄通百虑清。初心灭阳艳，复见湛虚明。

悟灭心非尽，求虚见后生。应将无住法，修到不成名。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。